hommage à la femme
Udem n telqaq
Anda ur ḍsin-t tiḥdayin d lmuḥal ad zhun warrac, i d-yenna umedyaz deg awal-is. Si zzman n zzamn amdan yesfera ɣef tmeṭut. Yurra ɣef zzin-is, ɣef tayri yezuzun ɣer lijha-s. Tameṭut deg allen umedyaz tikwal d laenaya, tikwal d irebbi leḥnana, tikwal d aman yezizdigen ixef- is. Di yal lawan yezga d anadi fell-as. Di yal teɣewsa yettwali ṣṣifa-s:
Ufiɣ- kem
Ɣef udem n wegrud
ɣef yimi n tislit
Di tmuɣli n win yeselqafen
Tettiliḍ d:
D tadwat yezazalen amru
D awal si i-izrɛan usefru
D asirem ur n fennu
Di tagantin n diq, deg yirebbi-s yesukus-d lḥamu akken ad inamer ayen i d- bubben wussan. Di tmuɣli-s yettqelib ɣef yigenni n liser, Deg lexyal-is yesutur ifer n lehna a yeslfen i lejwereḥ-is.
Ulac tuddert mebɣir tameṭut, ulac talwit berra n idisans-is, ulac iḍeli ulac azekka nnig ṭif-is:
Ticki di- yeceweq leḥzen
Lferḥ asen yenuɣna
Ticki tecmet tuɣ amkan
Tahuskayt ur d –ggri ara
Ticki ussan ccgen i zzman
Yissen i tenxar lehna
D –tamuɣli-m iyi seḥlen
Tleqem deg6i asirem
Seg uɣbalu yellan d-aɣbalu n tuddert, yetteggem umdan timeqwa izereen tuddert di lqaea. Tanezruft d urar kkan zdat wer tillin n talest. Deg yimeṭṭi-s yella sser n wayen yezrin d wayen ara d iteddun. Kra yellan di tmeṭut yettban aeziz ɣer wid yemeabaren akked ddunit akken ad suksen iferdisen n talwit. Yuɣal unadi yecba alejlej. Anda yedda uḍar ixereq deg tabḥatin anda tekmen riḥa n tmeṭut:
Sliɣ-am
Di taqsabt n –umeksa
Deg nazaɛ n- wanza
Deg usxenfet n –imeṭṭi
Deg suɣu amenzu n tlalit
Ufiɣ-kem:
Tettleḍ ɣef ueebud inezfen
D asaru
Tuddert deg waḍu-s tewwid leḥzen, iɛbel i lejqayeq n tillin. Tuccar n lhem mi d fɣen-t celḥen aglim n talwit. Timajatin n wurfan mi d ḍalen-t ur yemniɛ ḥedd deg unezgum. Anda-t uxxam deg ur telli tesga unuɣni ? Anda-t ubrid ur nečcur d isananen ? Anda-t umdiq deg ur nettmager lehna iqqeccem lqlam iɣeblan ? Allen yettnadin igli n lisser zran-t ur yelli akkin naɣ akka. Sani ara tewhi tmuɣli ?
Ticki di- yeceweq leḥzen
Lferḥ asen yenuɣna
Ticki tecmet tuɣ amkan
Tahuskayt ur d –ggri ara
Ticki ussan ccgen i zzman
Yissen i tenxar lehna
D –tamuɣli-m iyi seḥlen
Tleqem deg‑i asirem
Tettenququl tmedurt dew idaren n wid yattnadin lasrer yellan. Yuɣal innig yezzi ɣer wayen yallan d ufir. Ɣer wayen i d yekkan nnig n wayen yellan. Ziɣ deg-s i yella lkuraj. Deg taɛwint n tmeṭut i tezga tugma n tabɣest. Deg-s d –yettuddum adif yettaren temzi ɣer temzi-s. Seg ixef-is i d-yettalal uzgen n yixfawen-nneɣ id –aɣ- iruḥen d- safel deg lemwaji n tikli urǧin yecban tikli. Deg yimmi zelgen lewqat, tuɣal d netta-t i –d-afud yattawin ɣer tagrawla magal ẓur akked lbatal. Deg allen umedayz tettban d tamurt, d-asalu yettawin ɣer tilelli, d-nahati yettuɣalen d adu ara yesfezwin leɣmam dge yigenniu n tuddert:
Wallaɣ-kem…
Ɣef yidim tesbak tugdi
D acmumaḥ ɣef udem n wakli
Tleqḥev-d di tewsar temẓi
Ẓriɣ kem….
D tajegigt ɣef yimmi n lfuci
Ferẓeɣ‑ kem….
Deg anuz n wamden i rebbi
Kra yellan yekka-d seg tmeṭut u yettezi ɣer tmeṭut. D netta-t i d tezwert d netta-t id tagara. D ixef yettcudun ɣer yixef. Deg tebḥirt-is teǧǧuǧǧug tefsut. Deg yigran deg t-tteddu, imɣan yeskawen tugdi, yettecrawen tiddi zgan mɣin akken iberden yellan d imeckundawen ad ggen tagara i wuggur i-d yettawi lḥal akken ad iqazem lḥal. Di tikli n tmeṭut tettban tuddert d –amecwer yettawin iman n wa ɣer yiman n wihin:
Ay asirem n –usirem
A tin ileqḥen tuddert
A tin si necrew lhem
A telqaq yenɣen taɣert
A cbaḥa idebeen udem
Yeren luggaɣet teefart
D –tayri-inem iyi-d- yemlen
Abrid yettawin s- amden
Ait Slimane Hamid
fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn lus_Latn kab_Latn kab_Latn ast_Latn kab_Latn kab_Latn kab_Latn